Shiga
Sadung lam hta Myen asuya dap a masha jep san lam jat
- Post 22 August 2012
- Last Updated on 22 August 2012
- By KNG
- Hits: 667
Jinghpaw mungdaw Myitkyina kawn deng 43 tsan ai, Kambaiti lam Sadung Pa mahkrai hte Ming Jang Hkyet shara lahkawng hta Myen asuya dap Dapnu (Tat-Ma) masat 88 gaw lam hkap sin nna laiwa laisa mungmasha ni hpe jep san rim zingri ai lam ni grau galaw nga ai lam chye lu ai.
Saga Pa makau kaw August 11 ya shani majan byin wa ai hpang kaw na Sadung Pa mahkrai kaw mungchying masat lakmat (mat pung tin) jep nna bug masha nkau hpe rim da ai lam ni galaw hpang wa ai re nga buga masha ni tsun ai.
Deng mi jan gang ai Sadung Pa mahkrai hte Ming Jang Hpyet lapran Myen hpyenla ni buga masha ni hpe jep san, rim zingri nga ai majaw, hpaga galaw sha ai ni, laiwa laisa buga masha ni grai jam jau nga ai re.
“Shanhte san ai hpe atsawm chye htai ai ni hpe gaw, bai dat ai, num ni hpe gaw, nanhte na madu wa ni, hpa galaw a ta, KIO hte matut mahkai nga ai i, KIO ni hpe mu ai i, gara mare kaw na, hpabaw galaw sha ai i, nga ndai zawn ga san ni yawng san ai,” nga nna, jep san hkrum ai, Waimaw buga masha langai KNG Jinghpaw Shiga Dap de tsun ai re.
Lai wa sai August 17 ya shani hta mung Myitkyina kawn lung wa ai, Nga hpaga la 4 hpe rim jep zingri nna, hpang daw de bai dat ai re lam chye lu ai.
“Mat pung tin jep ai, n lawm ai ni hpe san ai, jep ai, rim ai, mare salang ni hte jarit sin dap hte ni kahtep ai ni hpe gaw, ama hkam galaw ya ai majaw, bai dat ya ai nga gaw tsun ai. Nkau gaw kumhpa jaw nna, lai ma ai, ndai laman shani shagu rim taw nga ai, Waimaw maga rim woi mat ai, masha 8 rai sai,” nga dai buga masha kahtap tsun ai.
August shata 14 ya shana hta Yin Naw mare kaw, machyi masha sa kawan yu na bai wa ai buga masha ni hpe jep san shara kaw, san jep wa nna, mare masha Gyen Yaw hte rau Wu Lai mare na Slg. Banaba, saike carry (saike hte masha htaw sha ai) galaw sha ai Slg. Lagwi Ying Haw hte Slg.jan Bawk Ja ni hpe rim tawn da ai lam chye lu ai.
Shana ten saike hte bai nhtang wa yang Ming Jang Hkyet jep san shara kaw hkap jahkring ai kaw n hkring ya ai majaw, Myen hpyenla ni gaw, Sadung Pa mahkrai na jep san shara de phone hte shana nna, shan hpe rim kau ai re lam chye lu ai.
Ndai August shata praw kaw nna Myen hte KIA lapran, Pangwa ginra hta gasat gala lam laja nga ai ten, ya na zawn Kambaiti lam hta Myen dap a masha jep san rim zingri lam hpe grau galaw wa ai re.
knc_Latn kac_Latn nno_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn